Total di 237 kilo di droga
Nan a purba drenta e isla sin 'klaar-in' ni nada
ORANJESTAD (AAN): Diabierna durante oranan di merdia, oficialnan di Wardacosta a actua riba un speedboat cu 2 Outboard Engine cu a caba di yega for di Colombia, y no a bay klaar-in oficialmente cerca Inmigracion ni Douane.
E boto aki a djis drenta Paardenbaai y a bay na e beach cu tin net na salida di Lagoen na Playa, pues pazuid di Residencia di Gobernador.
Sinembargo ora cu Wardacosta a yega eynan, a bin realiza cu e hendenan cu ta atende e boto aki, a core haci un trabao extremadamente rapido pa his'e riba trailer, y ta casi cla pa bandona e area cune. Pero tabatin un dificultad cu wiel, y esey a stroba nan intento di bandona e zona mesora.
Wardacosta a yega cu diferente funcionario riba e boto aki cu e nomber "Thailia". Un persona local y un otro di habla hispano so tabatey e momento ey. Pero tin indicacion cu tabatin mas hende abordo, pero nan a logra baha na awa den un auto un rato prome.
Oficialnan di Wardacosta a informa e dos persona aki cu nan ta confisca e boto aki, y ta bay cune mesora pa Punto di Sosten di Wardacosta di Caribe Hulandes, cu ta riba tereno di Marinierskazerne na Savaneta.
Droga haya abordo: Cu yudansa di Polis, como tambe K-9 Unit di Cuerpo Policial, a bay haci un control riguroso riba e boto aki. Den algun compartimento di e boto, na un forma bon scondi a bin haya varios paki di droga scondi.
Wardacosta a confirma, cu en total a haya 237 kilo di droga scondi riba e boto 'Thailia', cu matricula A-2640. Automaticamente a detene e homber local, y e otro persona kende a resulta di ta Venezolano.
Di e 237 kilo di droga aki, tabatin 180 kilo cu ta di cocaina. E otro 57 kilo ta di marihuana. A haya sa cu e speedboat Thailia aki mes algun dia pasa a sali bay rumbo pa Colombia, unda a "yen'e cu droga" na lugarnan scondi. Nan a kere cu nan tabatin un plan perfecto pa yega beach, subi cu e droga y bay cas cune. Pero hecho cu no a klaar-in, y actua asina sospechoso a hala atencion di autoridad. Chens ta grandi cu autoridad lo a haya tip tambe di nan yegada.
E droga y e dos hombernan a wordo entrega na Cuerpo Policial, cu awor ta sigui cu e investigacion.